|  |  |
| --- | --- |
|  | **Հավելված**  **ՀՀ կառավարության 2024 թվականի**  **\_\_\_\_\_\_\_\_\_\_\_\_\_ \_\_\_-ի N \_\_-Ն որոշման** |

**Կ Ա Ր Գ**

**ԷԿՈՊԱՐԵԿԱՅԻՆ ԾԱՌԱՅՈՂԻ ՀԱՏՈՒԿ ՈՒՍՈՒՑՄԱՆ ԾՐԱԳՐԻ ԵՎ ՍՏՈՒԳՈՒՄՆԵՐ ԱՆՑԿԱՑՆԵԼՈՒ**

**1. ԸՆԴՀԱՆՈՒՐ ԴՐՈՒՅԹՆԵՐ**

1. Սույնով սահմանվում են էկոպարեկային ծառայությունում (այսուհետ՝ Ծառայություն) սահմանված պաշտոն զբաղեցնող և «Էկոպարեկային ծառայության մասին» օրենքով սահմանված դեպքերում ֆիզիկական ուժ, հատուկ միջոցներ ու զենք գործադրելու լիազորություն ունեցող անձանց (այսուհետ՝ ծառայող) հատուկ ուսուցման ծրագիրը և ստուգումներ անցկացնելու կարգը։

2. Ծառայողի հատուկ ուսուցումը նրա՝ օրենսդրությունից բխող ամենօրյա ծառայողական խնդիրների պատշաճ իրականացման համար անհրաժեշտ ֆիզիկական և կրակային պատրաստվածությունն ապահովելու նպատակով պարապմունքների (դասընթացների) իրականացումն է:

3․ Հատուկ ուսուցում անցնելու ժամանակահատվածում ծառայողն ազատվում է ծառայողական պարտականությունների կատարումից՝ պահպանելով վարձատրությունը:

4. Հատուկ ուսուցման հետ կապված ծախսերը կատարվում են Հայաստանի Հանրապետության պետական բյուջեի և Հայաստանի Հանրապետության օրենսդրությամբ չարգելված այլ միջոցների հաշվին:

5. Հատուկ ուսուցումն անց է կացվում կրթական ծառայությունների գնման շրջանակներում՝ կրթական ծառայությունների գնման հայտում նշված չափանիշներին համապատասխանող կազմակերպությունների (այսուհետ՝ ուսումնական հաստատություն) կողմից։

6․ Հատուկ ուսուցում անցնող ծառայողն ուսումնական հաստատություն է ներկայանում համազգեստով և իր հետ պետք է ունենա ծառայողական վկայական:

7. Հատուկ ուսուցում անցնելու հետ կապված կազմակերպչական բնույթի աշխատանքներն իրականացնում է Ծառայության կենտրոնական մարմնի անձնակազմի կառավարման համար պատասխանատու ստորաբաժանումը (այսուհետ՝ անձնակազմի կառավարման բաժին):

9 . Անձնակազմի կառավարման բաժինը հատուկ ուսուցումից առնվազն 3 աշխատանքային օր առաջ դրա սկզբնաժամկետի մասին տեղեկացնում է ծառայողին, ինչպես նաև ծառայողի անմիջական ղեկավարին:

10. Ծառայող՝ ոստիկանության, զինված ուժերի, ազգային անվտանգության ծառայության, քրեակատարողական ծառայության, դատական ակտերի հարկադիր կատարման ծառայության, փրկարարական ծառայության, քննչական կոմիտեի, դատախազության այն նախկին աշխատողները, ովքեր իրենց նախկին ծառայության բնույթից ելնելով զենք կրելու և պահելու իրավունք են ունեցել, Ծառայությունում պաշտոնի նշանակվելուց հետո հատուկ ուսուցման դասընթաց անցնելու պարտավորություն չեն կրում։

**2. ՀԱՏՈՒԿ ՈՒՍՈՒՑՄԱՆ ԸՆԴՀԱՆՈՒՐ ՊԱՅՄԱՆՆԵՐԸ**

11․ Հատուկ ուսուցումը ներառում է տեսական և գործնական մաս:

12․ Հատուկ ուսուցման ժամկետը չի կարող պակաս լինել մեկ ամսից։

13․ Հատուկ ուսուցումը իրականացվում է ուսումնական հաստատությունում՝ ծառայողի՝ կրակային, ֆիզիկական և տեխնիկական պատրաստականությանը վերաբերող հմտությունների շարունակական զարգացման և կատարելագործման նպատակով։

14․ Եթե ծառայողը հատուկ ուսուցման ժամանակ անհարգալից վերաբերմունք է ցուցաբերում այլ ծառայողների կամ դասընթացավարների (դասախոսների) և (կամ) ուսումնական հաստատության այլ աշխատողների նկատմամբ, չի կատարում դասընթացավարի կամ ուսումնական հաստատության այլ աշխատողների օրինական պահանջներն ու ուսումնագործնական առաջադրանքները, արհեստական խոչընդոտներ է ստեղծում դասընթացների իրականացման ընթացքում կամ ցանկացած այլ ձևով խախտում է ուսումնական հաստատության ներքին կարգապահական կանոնները, ապա ուսումնական հաստատության ղեկավարը հեռացնում է այդ ծառայողին հատուկ ուսուցման դասընթացից և այդ մասին գրավոր տեղեկացնում է Ծառայության պետին։

**3. ՀԱՏՈՒԿ ՈՒՍՈՒՑՄԱՆ ԾՐԱԳՐԵՐԻ ՀԱՍՏԱՏՈՒՄԸ**

15․ Հատուկ ուսուցման ծրագիրը պետք է առնվազն ներառի՝

1) տեսական և գործնական պարապմունքների ցանկը, ինչպես նաև դրանց ընդհանուր ժամաքանակը.

2) ժամանակացույցը, որը ներառում է խմբերի կազմերի (ներառյալ յուրաքանչյուր խմբում ներառված ծառայողների քանակի) վերաբերյալ տեղեկատվություն:

16․ Հատուկ ուսուցման ծրագրերը հաստատում է ուսումնական հաստատության ղեկավարը։

**4. ՀԱՏՈՒԿ ՈՒՍՈՒՑՄԱՆ ԱՐԴՅՈՒՆՔՆԵՐԻ ՍՏՈՒԳՈՒՄԸ ԵՎ ԱՄՓՈՓՈՒՄԸ**

17․ Հատուկ ուսուցման ավարտին ծառայողի կողմից համապատասխան հմտությունների և կարողությունների աստիճանը ստուգվում է ստուգարքի միջոցով, որի արդյունքում ծառայողը ստանում է դրական՝ «ստուգված» կամ բացասական՝ «չստուգված» գնահատական:

18․ Ծառայողը համարվում է հատուկ ուսուցումը չանցած, եթե՝

1) բաց է թողել ընդհանուր ժամաքանակի քսան տոկոսից ավելին.

2) ստուգարքի արդյունքում ստացել է «չստուգված» գնահատական:

19․ Հատուկ ուսուցման դասընթացներից հարգելի բացակայելու դեպքում ծառայողին հնարավորություն է տրվում մասնակցելու առաջիկա դասընթացին։

20․ Ուսումնական հաստատության կողմից հատուկ ուսուցումն անցած ծառայողին տրվում է համապատասխան վկայական, իսկ չանցած ծառայողին՝ համապատասխան տեղեկանք: Հատուկ ուսուցումն անցած ծառայողին տրվող վկայականի ձևը հաստատում է ուսումնական հաստատության ղեկավարը:

**5. ԾԱՌԱՅՈՂՆԵՐԻ ՀԱՏՈՒԿ ՈՒՍՈՒՑՄԱՆ ՍՏՈՒԳԱՐՔԻ ԿԱԶՄԱԿԵՐՊՈՒՄԸ ԵՎ ԱՆՑԿԱՑՈՒՄԸ**

21. Ստուգարքը հատուկ ուսուցման գործընթացի ավարտական մասն է, որի նպատակը հատուկ ուսուցում անցնող ծառայողների ուսուցման արդյունավետության ստուգումն ու գնահատումն է:

22․ Հատուկ ուսուցման ստուգարքն անցկացվում է երեք փուլով՝

1) հարցազրույց՝ ստուգվում է ծառայողներին ուսումնական դասընթացի ընթացքում մատուցված տեսական գիտելիքների յուրացման մակարդակը.

2) ֆիզիկական պատրաստվածության ստուգում՝ ուսումնական հաստատության ղեկավարի հաստատած նորմատիվներին (այսուհետ՝ նորմատիվ) համապատասխան ֆիզիկական վարժությունների կատարում.

3) կրակային պատրաստվածության ստուգում՝ ուսումնական հաստատության ղեկավարի հաստատած նորմատիվներին համապատասխան կրակային (հրաձգության) վարժաձևերի կատարում:

23․ Ծառայողը մասնակցում է հատուկ ուսուցման ստուգարքի յուրաքանչյուր փուլին՝ ըստ սույն կարգի 22-րդ կետում նշված հերթականության, եթե ծառայողը ստուգարքի նախորդ փուլի ստուգման արդյունքում գնահատվել է «ստուգված»:

24․ Հատուկ ուսուցման ստուգարքի գնահատականը ձևավորվում է հարցազրույցի, ֆիզիկական և կրակային պատրաստության առաջադրանքների արդյունքներով:

25․ Գնահատականը համարվում է դրական, եթե ծառայողը հաղթահարել է հարցազրույցի փուլը, ինչպես նաև հանձնել է սահմանված նորմատիվներին համապատասխան ֆիզիկական վարժություններն ու կրակային վարժաձևերը:

26․ Հատուկ ուսուցման ստուգարքի հարցազրույցի անցկացման և արդյունքների գնահատման կարգը սահմանում է ուսումնական հաստատությունը։

27. Հատուկ ուսուցման ստուգարքին չի կարող մասնակցել ընդհանուր ժամաքանակի քսան տոկոսից ավելին բաց թողած ծառայողը:

28. Ֆիզիկական պատրաստության ստուգումն անցկացվում է ծառայողի կողմից ֆիզիկական վարժություններից համապատասխան նորմատիվները կատարելու (հանձնելու) միջոցով:

 29. Կրակային պատրաստության ստուգումն անցկացվում է ատրճանակից հրաձգություն անցկացնելու միջոցով՝ համապատասխան վարժաձևերով սահմանված կրակային նորմատիվները հանձնելու միջոցով:

30. Ծառայողի ֆիզիկական և կրակային պատրաստության ստուգման համար ֆիզիկական վարժությունների ու կրակային վարժաձևերի (իրենց համապատասխան փամփուշտների քանակով և գնահատման միավորներով) համապատասխան նորմատիվները սահմանում է ուսումնական հաստատության ղեկավարը:

31. Հատուկ ուսուցման ստուգարքից (ներառյալ դրա փուլերից) հարգելի բացակայելու դեպքում՝ Ծառայության պետի կողմից ծառայողին հնարավորություն է տրվում մասնակցելու հաջորդ հատուկ ուսուցման ստուգարքին։